als_Latn dik_Latn sag_Latn
Ish-kryeministri italian Silvio Berluskoni deklaron se vendimi i Gjykatës së Apelit për t’ia reduktuar në dy vjet mospjesëmarrjen në jetën politike, është një provë për persekutimin që po i bëhet atij nga drejtësia. Një ditë më parë, Gjykata vendosi që nga pesë vjet, dënimi për Berluskonin për shmangie taksash me kompaninë mediatike, “Mediaset”, të ulet. Megjithatë, para se të hyjë në fuqi, vendimi duhet të miratohet edhe nga Parlamenti, i cili pritet të votojë javët në vazhdim. Kavalieri është dënuar gjithashtu edhe me një vit arrest shtëpie, që mund të kthehet edhe në punë në komunitet.
“JP Morgan”, gjobe 13 mld usd
Banka gjigante amerikane, “JP Morgan” do të gjobitet me shumën rekord të 13 miliard Dollarëve, pasi cilësohet përgjegjëse për spekulimin me huatë, që tronditi rëndë sistemin bankar amerikan në vitin 2007. Drejtuesit e kësaj banke kanë rënë dakord me zyrtarë të Departamentit të Drejtësisë për caktimin e kësaj shifre. Sipas eskspertëve, shitja e garancive bankare të mbivlerësuara prej “JP Morgan” krijoi një sistem spekulativ, që dëmtoi rëndë tregun, duke bërë që në SHBA të nisë kriza e kredive të këqija, e vitit 2008.
Sulmet me bomba ne Siri
Së paku 30 njerëz u vranë nga shpërthimi i një makine bombë në qytetin sirian të Hamas. Sipas BBC, në shenjestër të sulmit ishte një postobllok i trupave qeveritare. Pjesa më e madhe e viktimave janë civilë, ndërsa mes tyre ka edhe ushtarë të regjimit të Al Asad. Qyteti i Hamas ishte ndër të parët që nisi kryengritjet masive kundër Asad. Por pak muaj pas revoltës, trupat qeveritare vendosën kontrollin në zonë dhe e mbajnë atë deri më tani. Sulmet me bomba të rebelëve dhe luftimet e armatosura me ushtrinë vijojnë në Siri, ndërsa numri i viktimave sa vjen e rritet. Deri më tani, në shtetin arab janë shënuar mbi 110 mijë të vdekur.
Australi, shtohen zjarret
Në jug të Australisë vijon situata e vështirë e zjarreve. Në shtetin më të goditur, Nju Sauth Uells është shpallur gjendje e jashtëzakonshme. Moti i nxehtë dhe erërat e fuqishme po favorizojnë përpapjen e shpejtë të flakëve. Zjarret që nisën mesin e kësaj jave kanë detyruar mijëra banorë që të evakuohen. Deri më tani janë shkrumbuar mbi 200 banesa, ndërsa është shënuar vetëm një viktimë. Këto mendohet të jenë zjarret më të mëdha që prej 40 vjetësh.
als_Latn szl_Latn als_Latn als_Latn als_Latn als_Latn als_Latn